4. การประกอบธุรกิจของแต่ละประเภทลักษณะธุรกิจ

1.  ลักษณะผลิตภัณฑ์และบริการ

บริษัทและบริษัทย่อยประกอบธุรกิจพัฒนาอสังหาริมทรัพย์และการให้บริการ โดยมีรายละเอียดดังนี้

1. โครงการปรีชาร่มเกล้า

ถนนร่มเกล้า ติดถนนใหญ่ ใกล้สุวรรณภูมิ ด้วยทำเลแห่งศักยภาพ โครงข่ายคมนาคมที่เชื่อมต่อกัน
ต้นถนนร่มเกล้า ติดถนนใหญ่ขนาด 6 ช่องจราจร
พร้อมด้วยศักยภาพที่เติบโตอย่างไม่หยุดนิ่งโดยรอบสนามบินสุววรรณภูมิทั้งสถานศึกษา แหล่งช้อปปิ้ง
สัมผัสชีวิตที่ทันสมัยทั้งการอยู่อาศัย และการทำธุรกิจในทำเลเดียวกัน
บ้านทุกหลังเราออกแบบเพื่อประโยชน์ใช้สอยอย่างใส่ใจทุกตารางเมตร
อบอุ่นทุกรายละเอียดดีไซน์สไตล์ Tropical Post Modern
ความงดงามที่สอดคล้องกับความต้องการของผู้อาศัย ด้วยการออกแบบให้ใช้พื้นที่อย่างคุ้มค่า
โดยคำนึงถึงความกลมกลืนของอาคารโดนเด่นทั้งภายนอกและภายในให้ลงตัวกันอย่างมีเสน่ห์
พิถีพิถันการเลือกใช้วัสดุที่มีคุณภาพโดยชั้นล่างปูพื้นด้วยกระเบื้องแกรนิตเพื่อความงามที่ทันสมัย
ชั้นบนปูพื้นไม้ลามิเนตเพื่อให้ความรู้สึกที่นุ่มนวล
และปลอดภัยรวมทั้งห้องนอนขนาดใหญ่มีห้องน้ำในตัวเพื่อความสะดวกสบายใช้ชีวิตที่เป็นส่วนตัว

2. โครงการปรีชาสุวินทวงศ์

ที่บ้านปรีชา สุวินทวงศ์ เราให้ความสำคัญกับการใช้ชีวิต ท่ามกลางขนาดของสังคมพอเหมาะ
บ้านสวย วัสดุมีมาตรฐาน ได้สัดส่วนกับขนาดของโครงการ
ให้คุณได้ใช้ทุกสิ่งอำนวยความสุขอย่างสบายๆ
ในแวดล้อมของบรรยากาศที่ได้รับการวางผังระยะยาวอย่างดี

3. โครงการปรีชาราม 1

ให้คุณใช้ชีวิตได้ตามใจสไตล์คนเมือง ด้วยทำเลสุดสะดวก เพียง 300 เมตร
ออกสู่ถนนวงแหวนรอบนอกฝั่งตะวันออก มุ่งสู่สนามบินสุวรรณภูมิ เชื่อมต่อถนนพระราม 9
และทางด่วน กรุงเทพฯ-ชลบุรี (มอเตอร์เวย์) ให้คุณเดินทางสะดวก
ไม่ว่าจะเข้าหรือออกเมืองแวดล้อมด้วยความเจริญเต็มรูปแบบมีสิ่งอำนวยความสะดวกครบครัน
ทั้งห้างสรรพสินค้า, โรงพยาบาล (นพรัตนราชธานี, เกษมราษฎร์, สินแพทย์), สถานการศึกษา
(เตรียมอุดมฯ น้อมเกล้า), และสถานที่ราชการ (สำนักงานเขต, สำนักงานที่ดิน,
สถานีตำรวจ,การประปา,การไฟฟ้า)

4. โครงการพีจี 2 พระราม 9 คอนโดมิเนียม

คอนโดมิเนียมกลางเมืองติดถนนพระราม 9 สไตล์วิถีชีวิตคนเมืองที่สมบูรณ์แบบ
สนองความต้องการที่อยู่อาศัยของคนในวัยทำงาน ที่มีความสามารถในการใช้จ่ายด้านที่อยู่อาศัย
ตั้งแต่เดือนละ 8,000 บาท โดยทำเลใกล้รถไฟฟ้าใต้ดิน ห่างจากทางด่วนไม่เกิน 500 เมตร
และใกล้สถานีรถไฟ Air Port Link

5.  โครงการปรีชาคอมเพล็กซ์

อาคารสำนักงานให้เช่าทำเลดี ติดถนนรัชดาภิเษก ใกล้กับสถานีรถไฟฟ้าใต้ดินสุทธิสาร
อยู่ในเขตใจกลางหรือศูนย์กลางธุรกิจ สะดวกในการเดินทางด้วยระบบคมนาคมที่ทันสมัย
ครบครันด้วยสิ่งอำนวยความสะดวกที่สมบูรณ์พร้อม ใกล้ร้านอาหาร และศูนย์ Shopping

4.2 กลยุทธ์การตลาดและราคา

แนวโน้มธุรกิจอสังหาริมทรัพย์ในช่วงครึ่งหลังปี 2553
ผู้ประกอบการธุรกิจอสังหาริมทรัพย์ยังคงเผชิญกับความท้าทายในการดำเนินธุรกิจ
เนื่องจากภาวะเศรษฐกิจยังคงมีความเสี่ยงที่มีผลกระทบต่อการฟื้นตัวของเศรษฐกิจ
และส่งผลกระทบต่อความเชื่อมั่นของผู้บริโภค
แนวโน้มการปรับตัวของราคาสินค้าโภคภัณฑ์จะส่งผลกระทบต่อภาระรายจ่ายที่เพิ่มสูงขึ้นของผู้บริโภค
และทิศทางในการปรับตัวของราคาวัสดุก่อสร้างที่เพิ่มสูงขึ้น
ทำให้มีผลต่อการปรับราคาที่อยู่อาศัยในช่วงกลางปี 2553

ตลาดอสังหาริมทรัพย์ผู้ประกอบการส่วนใหญ่หันมาเน้นตลาดระดับล่างถึงระดับกลาง
ราคาบ้านเดี่ยวเฉลี่ยต่อยูนิตอยู่ประมาณ 2.5 – 3.5 ล้านบาท อาคารชุดราคาประมาณ 1-2
ล้านบาท เนื่องจากเห็นว่าความต้องการที่จะซื้อที่อยู่อาศัยในระดับราคานี้มีค่อนข้างสูง
ซึ่งสอดคล้องกับผลิตภัณฑ์ของบริษัท ซึ่งมีหลายรูปแบบ และหลายระดับราคา
เพื่อตอบสนองความต้องการของกลุ่มลูกค้าเป้าหมาย และสภาวะเศรษฐกิจปัจจุบัน

4.3 ปัจจัยภายนอกที่อาจมีผลกระทบต่อธุรกิจอสังหาริมทรัพย์ ในปัจจุบันและอนาคตอันใกล้ 

4.3.1 ราคาน้ำมันที่สูงขึ้น

แนวโน้มราคาน้ำมันในช่วงปลายปี 2553 ต่อเนื่องถึงปี 2554 คาดว่าราคาน้ำมันจะปรับตัวเพิ่มสูงขึ้น
เนื่องจากมีปัจจัยสนันสนุนหลายประการ อาทิ การฟื้นตัวอย่างค่อยเป็นค่อยไปของเศรษฐกิจโลก
ความวุ่นวายทางการเมืองและการปกครองของประเทศที่เป็นแหล่งผลิตน้ำมัน
รวมทั้งแนวโน้มการเติบโตของปริมาณความต้องการบริโภคน้ำมัน
คาดว่าจะมีผลกระทบต่อการขยายตัวทางเศรษฐกิจ และการใช้จ่ายของภาคประชาชน
และส่งผลกระทบต่อต้นทุนสินค้าและวัสดุก่อสร้าง
เป็นผลทำให้ธุรกิจอสังหาริมทรัพย์ต้องพิจารณาปรับราคาสินค้า

2.  อัตราเงินเฟ้อ

เงินเฟ้อทั่วไปในไตรมาส 4 ปี 2553 ขยายตัว 2.8% ชะลอตัวลดลงหลังจากสภาพอากาศแปรปรวน
ในไตรมาสก่อนคลี่คลายลง ขณะที่ราคาน้ำมันปรับตัวสูงขึ้นตามราคาน้ำมันตลาดโลก
จากฟื้นตัวของเศรษฐกิจโลกที่เป็นไปอย่างต่อเนื่อง

จากสถานการณ์น้ำท่วมรุนแรงในช่วงต้นไตรมาสส่งผลกระทบต่อความเชื่อมั่นของผู้บริโภค
และทางการได้ขอความร่วมมือผู้ประกอบการให้ตรึงราคาสินค้าจนถึงปี 2553
เพื่อบรรเทาผลกระทบต่อผู้บริโภค

ทิศทางของอัตราเงินเฟ้อทั่วไปในช่วงครึ่งแรกของปี 2554 จะทรงตัวขยับสูงกว่าร้อยละ 2.8
ซึ่งเป็นค่าเฉลี่ยของอัตราเงินเฟ้อทั่วไปในช่วงไตรมาส 4/2553
ขณะที่อัตราเงินเฟ้อพื้นฐานอาจทยอยขยับสูงขึ้นเข้าใกล้ร้อยละ 2.0 ในช่วงกลางปี 2554
โดยทั้งแนวโน้มของอัตราเงินเฟ้อทั่วไปและอัตราเงินเฟ้อพื้นฐานอาจยังคงปรับตัวขึ้นต่อเนื่องอีกในช่วงครึ่งหลังของปี
2554 อนึ่ง ภาพของการขยับขึ้นของอัตราเงินเฟ้อพื้นฐาน
และการทรงตัวในระดับสูงของอัตราเงินเฟ้อทั่วไปในช่วงเวลาหลังจากนี้ไปอีกหลายเดือน
ภารกิจในการดูแลเสถียรภาพราคาในประเทศของธนาคารแห่งประเทศไทย (ธปท.)
น่าจะยังไม่สิ้นสุดลง โดยคาดว่า
คณะกรรมการนโยบายการเงินของธนาคารแห่งประเทศไทยน่าที่จะพิจารณาปรับขึ้นอัตราดอกเบี้ยนโยบายอีกร้อยละ
0.25
วัฏจักรขาขึ้นของอัตราดอกเบี้ยนโยบายของไทยจะดำเนินไปอย่างต่อเนื่องในช่วงครึ่งแรกของปี
2554

3.  การลงทุนของภาครัฐ

กลไกสำคัญที่จะสนับสนุนการลงทุนของภาครัฐ คือการดึงเอกชนเข้ามาร่วมลงทุน
ซึ่งรัฐบาลจำเป็นต้องสร้างความเชื่อมั่นว่า
หากเอกชนเข้ามาร่วมลงทุนแล้วจะต้องอยู่บนพื้นฐานความเสี่ยงที่เอกชนรับได้
ซึ่งจะช่วยสร้างความเชื่อมั่นให้กับภาคเอกชนที่สนใจจะร่วมงานกับภาครัฐ ร่าง พ.ร.บ.
ร่วมทุนฉบับใหม่แล้วเสร็จ จะช่วยผลักดันโครงการลงทุนระหว่างรัฐกับเอกชนเพิ่มขึ้นไม่ต่ำกว่า 100
โครงการต่อปี ทั้งนี้ การลงทุนให้เน้นด้านที่สำคัญ ได้แก่ โลจิสติกส์ ระบบน้ำ การศึกษา
และสาธารณสุข

4.  กฎหมายและข้อกำหนดต่าง ๆ

มาตรฐานสิ่งแวดล้อม
อาจมีมาตรการใหม่ๆทำให้หน่วยงานที่เกี่ยวข้องออกมาตรการในเรื่องสิ่งแวดล้อมมากขึ้น
กฎหมายผังเมืองที่หลายฉบับกำลังจะหมดอายุลง ซึ่งอาจจะมีการเปลี่ยนแปลงในอนาคตอันใกล้

5.  ความผันแปรของราคาวัสดุก่อสร้างและค่าแรงงาน

  แนวโน้มราคาวัสดุก่อสร้าง โดยเฉพาะวัสดุหลัก อย่าง “เหล็กเส้น” และ “ปูนซีเมนต์”
  คาดว่ามีแนวโน้มปรับตัวสูงขึ้นจากการลงทุนของภาครัฐ โครงการรถไฟฟ้าเส้นทางใหม่ๆ
  ที่จะเริ่มก่อสร้าง ส่งผลทำให้ความต้องการใช้วัสดุก่อสร้างเพิ่มขึ้น และมีการปรับขึ้นของราคา
  ผู้ประกอบการบางรายอาจสต๊อคสินค้าวัสดุก่อสร้าง อาจทำให้เกิดการปรับราคาวัสดุก่อสร้าง
  ปัญหาการขาดแคลนแรงงาน ดังนั้น
  ผู้ประกอบการธุรกิจอสังหาริมทรัพย์ที่ต้องการวัสดุก่อสร้างจะได้รับผลกระทบโดยตรงจากปัญหานี้

4.4 สถานภาพในการแข่งขันของบริษัท

-   โครงการสุวินทวงศ์ มีคู่แข่งในบริเวณใกล้เคียงกันคือ โครงการชัยพฤกษ์ สุวินทวงศ์ ของแลนด์
    แอนด์ เฮ้าส์, โครงการศุภาลัยเลค สุวินทวงศ์ ของศุภาลัย, โครงการรอยัล ปาร์ค วิลล์
    ของยิ่งรวยธานี และ โครงการฟลอร่าวิลล์สุวินทวงศ์ ของ โอจีซีกรุ๊ป

-   โครงการร่มเกล้า มีคู่แข่งในบริเวณใกล้เคียงกันคือ โครงการเพอร์เฟค เพลส
    ของพร็อพเพอร์ตี้ เพอร์เฟค และโครงการ พาร์คเวย์ โฮม ของธารารมณ์ โครงการเค.ซี.
    เนเชอรัลด์ ร่มเกล้า ของเค.ซี. พร็อพเพอร์ตี้

-   โครงการปรีชาไพรเวทบีช ระยอง มีคู่แข่งในบริเวณใกล้เคียงกันคือ โครงการ Rayong
    Brookside Valley ของไพร์ม พร็อพเพอร์ตี้

-   โครงการปรีชาราม 1 ถนนราษฎร์พัฒนา มีคู่แข่งในบริเวณใกล้เคียงคือ โครงการเพอร์เฟค
    พาร์ค รามคำแหง-สุวรรณภูมิ ของ พร็อพเพอร์ตี้ เพอร์เฟค , โครงการไชยลดา รามคำแหง
    , โครงการนลินวิลล์ และโครงการลิฟวิ่ง นารา รามคำแหง

-   โครงการปรีชาราม 2 ถนนราษฎร์พัฒนา มีคู่แข่งในบริเวณใกล้เคียงคือ โครงการเพอร์เฟค
    พาร์ค รามคำแหง-สุวรรณภูมิ ของ พร็อพเพอร์ตี้ เพอร์เฟค , โครงการไชยลดา รามคำแหง
    , โครงการนลินวิลล์ และโครงการลิฟวิ่ง นารา รามคำแหง

-   โครงการพีจี พระราม 9 คอนโดมิเนียม มีคู่แข่งในบริเวณใกล้เคียงคือ
    โครงการเดอะกรีนไนน์ คอนโดมิเนียม , โครงการศุภาลัย ปาร์ค อโศก-รัชดา ,
    โครงการเบ็ล อเวนิว และ โครงการเอ-สเปรซ

4.5 กลุ่มลูกค้าเป้าหมาย

เนื่องจากสินค้าส่วนใหญ่ของบริษัทเป็นบ้านเดี่ยว
ดังนั้นกลุ่มลูกค้าเป้าหมายของบริษัทเป็นกลุ่มผู้บริโภคที่มีกำลังซื้อระดับปานกลางจนถึงระดับสูงที่มีความสามารถในการรับโอนกรรมสิทธิ์บ้านทันที
หรือมีความสามารถในการผ่อนชำระกับสถาบันการเงินได้
ซึ่งเป็นกลุ่มลูกค้าที่มีรายได้ระดับกลางถึงสูง โดยราคาบ้านเริ่มต้นที่ 2.5 ล้านบาท

บริษัทฯ ได้ปรับกลยุทธ์ในการสร้างความสัมพันธ์ที่ดีกับลูกค้า
โดยให้มีการให้บริการหลังการขายที่ดีเยี่ยม และขายสินค้าที่มีคุณภาพให้กับลูกค้า
ลูกค้ามีความประทับใจในสินค้าของบริษัท อีกทั้งโครงการยังมีความน่าเชื่อถือ
ลูกค้าจึงได้แนะนำบอกต่อญาติ พี่น้อง หรือเพื่อน มาเป็นลูกค้าของบริษัท ต่อไป

4.6 การจัดหาผลิตภัณฑ์และบริการ

4.6.1 ขั้นตอนการพัฒนาโครงการ

(1) ศึกษาสภาวะแวดล้อมทางด้านเศรษฐกิจและสังคม
โดยการวิจัยและวิเคราะห์ข้อมูลทางด้านเศรษฐกิจสังคมและธุรกิจอสังหาริมทรัพย์
รวมทั้งการวิเคราะห์ทิศทางการขยายตัวของเมือง สภาพความเป็นอยู่ของประชากร

(2) ศึกษาความเป็นไปได้เบื้องต้นของโครงการ

-   วิเคราะห์ทำเลที่ตั้งเพื่อพิจารณาการจัดซื้อที่ดิน รูปร่าง ขนาดและประเภทของโครงการ

-   กำหนดเป้าหมายทางการตลาด เพื่อให้ทราบถึงกลุ่มลูกค้าเป้าหมาย การแข่งขันและภาวะตลาด

-   วางแผนทางด้านการเงิน การหาแหล่งเงินทุน และวิเคราะห์ผลตอบแทน

-   ศึกษากฎควบคุมต่าง ๆ ของทั้งภาครัฐบาล รัฐวิสาหกิจ และเอกชนที่มีผลกระทบต่อโครงการ

(3) ซื้อที่ดินที่ตั้งอยู่ในทำเลที่เหมาะสม มีความสอดคล้องและเหมาะสมต่อการลงทุนของบริษัท
อีกทั้งมีศักยภาพต่อการพัฒนาทั้งในปัจจุบันและในอนาคต

(4) จัดทำแผนงานโครงการ

-   วางผังและออกแบบโครงการโดยสถาปนิกและวิศวกรบริษัท
    ให้สอดคล้องกับเป้าหมายทางการตลาดและถูกต้องตามข้อกำหนดของกฎหมายที่เกี่ยวข้อง

-   จัดโครงสร้างการบริหารงานโครงการ
    กำหนดนโยบายการดำเนินงานโครงการรวมทั้งบุคลากรในด้านต่าง ๆ
    ที่จะรับผิดชอบในแต่ละโครงการ

-   กำหนดราคาขาย

-   กำหนดทีมงานขาย พร้อมอบรมพนักงานขาย

-   วางแผนการโฆษณาประชาสัมพันธ์พร้อมสื่อต่าง ๆ รวมทั้งการจัดทำเอกสารประกอบการขาย

-   จัดหาแหล่งเงินกู้ให้กับลูกค้าเมื่อมีการโอนกรรมสิทธิ์

    (5) งานบริหารโครงการ

-   ติดต่อหน่วยงานราชการ
    และขออนุญาตก่อสร้างเพื่อดำเนินการปลูกสร้างตามขั้นตอนที่กฎหมายกำหนด

-   คัดเลือกผู้รับเหมาที่เชี่ยวชาญงานก่อสร้าง
    และกำหนดวิศวกรของบริษัทควบคุมดูแลงานก่อสร้างต่าง ๆ รวมถึงงานระบบสาธารณูปโภค

-   ดำเนินการขายตามแผนงานที่กำหนดไว้ พร้อมเริ่มการก่อสร้างโครงการ
    โดยใช้ระยะเวลาต่างกันขึ้นอยู่กับขนาดและประเภทของโครงการ

-   ปรับกลยุทธ์ทางการตลาด (หากจำเป็น) เช่นแผนส่งเสริมการขาย

    (6) การส่งมอบและโอนกรรมสิทธิ์
    โดยจดทะเบียนและ/หรือโอนกรรมสิทธิ์และส่งมอบให้ลูกค้าเมื่องานก่อสร้างเสร็จ

(7) การให้บริการหลังการขายแต่ละโครงการจะจัดเตรียมการให้บริการหลังการขาย
    เช่นสาธารณูปโภคและสิ่งอำนวยความสะดวก ทั้งนี้ขึ้นอยู่กับลักษณะของโครงการ

    4.6.2 ข้อมูลเกี่ยวกับวัตถุดิบ ในการประกอบธุรกิจพัฒนาอสังหาริมทรัพย์ ประกอบไปด้วย

    (1) ที่ดินเพื่อการพัฒนา

    ปัจจัยที่ใช้เป็นหลักเกณฑ์ในการพิจารณาเพื่อจัดซื้อที่ดินนั้น ประกอบไปด้วย

-   ทิศทางการขยายตัวของเมือง จะพิจารณาดูว่ามีแนวโน้มการเติบโตของเมืองไปในทิศทางใด
    เพื่อที่จะได้ที่ดินที่มีศักยภาพสูงในการพัฒนาโครงการ

-   ทำเลของที่ดิน เลือกซื้อที่ดินที่มีทำเลติดถนน มีการคมนาคมสะดวก
    และอยู่ไม่ห่างไกลจากตัวเมืองมากนัก

-   สาธารณูปโภค พิจารณาเลือกที่ดินที่มีระบบสาธารณูปโภคพื้นฐานรองรับ เช่น ไฟฟ้า ประปา
    โทรศัพท์ เป็นต้น

-   ขนาดแปลงที่ดิน พิจารณาเลือกซื้อที่ดินที่มีแปลงขนาดเหมาะสมเพียงพอ
    สำหรับการพัฒนาโครงการได้

-   ระดับราคา ราคาของที่ดินต้องเป็นราคาที่ต่ำกว่าราคาตลาด ซึ่งจะทำให้ต้นทุนการพัฒนา

  ไม่สูงมากนัก

(2) การจัดหาที่ดินในอดีตเพื่อนำมาพัฒนาโครงการ

-   ติดต่อผ่านตัวแทนนายหน้า

-   สืบหาและติดต่อเจ้าของที่ดิน ในที่ดินแปลงที่สนใจ

-   เจ้าของที่ดินติดต่อโดยตรงกับบริษัท

    (3) การจัดหาที่ดินในอนาคต

-   ติดต่อผ่านตัวแทนนายหน้า

-   สืบหาและติดต่อเจ้าของที่ดิน ในที่ดินแปลงที่สนใจ

-   เจ้าของที่ดินติดต่อโดยตรงกับบริษัท

-   ประกาศแจ้งความจำนงผ่านสื่อมวลชนต่างๆ

-   ประมูลซื้อจากกรมบังคับคดี และสถาบันการเงินต่างๆ

    4.6.3 วัสดุก่อสร้าง

โครงการพัฒนาอสังหาริมทรัพย์ที่ทางบริษัท ปรีชา กรุ๊ป จำกัด (มหาชน) และบริษัทย่อย
ดำเนินการอยู่นั้น ส่วนใหญ่ได้ให้ผู้รับเหมาเป็นผู้ดำเนินการก่อสร้าง และจัดหาวัสดุก่อสร้างเอง
ดังนั้นจึงเป็นความรับผิดชอบของผู้รับเหมาก่อสร้าง ในการจัดหาวัสดุก่อสร้าง
ทำให้บริษัทไม่ต้องเผชิญความยุ่งยากในการเก็บสต็อก วัสดุก่อสร้าง
และสามารถบริหารงานก่อสร้างได้ตามแผนงาน ทั้งระยะเวลาและต้นทุนที่กำหนด

ความสัมพันธ์และผลกระทบของผู้รับเหมาที่มีต่อบริษัท และบริษัทย่อย

บริษัทและบริษัทย่อยให้ผู้รับเหมาแต่ละรายสร้างบ้านเฉลี่ยรายละ 10-20 หลัง
ซึ่งถ้าผู้รับเหมารายใดก่อสร้างบ้านได้คุณภาพตามที่บริษัทต้องการและเสร็จทันตามกำหนดเวลา
บริษัทก็จะต่อสัญญาในการก่อสร้างไปเรื่อยๆ
ทำให้บริษัทสามารถควบคุมระยะเวลาและคุณภาพการก่อสร้างได้

4.  งานที่ยังไม่ได้ส่งมอบ

ณ วันที่ 31 ธันวาคม 2553 บริษัทและบริษัทย่อย มีจำนวนรายและมูลค่าขายตามสัญญา
ที่ยังไม่ได้ส่งมอบ ดังนี้

+----------------------------------+-----------+-----------------------+
| ชื่อโครงการ                        | ณ วันที่ 31  |                       |
|                                  | ธันวาคม    |                       |
|                                  | 2553      |                       |
+----------------------------------+-----------+-----------------------+
|                                  | จำนวนราย  | จำนวนเงิน (ล้านบาท)     |
+----------------------------------+-----------+-----------------------+
| - โครงการร่มเกล้า                  | 4         | 26.09                 |
+----------------------------------+-----------+-----------------------+
| - โครงการปรีชาราม 1               | 10        | 40.14                 |
+----------------------------------+-----------+-----------------------+
| - โครงการสุวินทวงศ์                 | 6         | 14.15                 |
|                                  |           |                       |
| - โครงการพีจี 2 พระราม 9           | 181       | 347.38                |
| คอนโดมิเนียม                       |           |                       |
+----------------------------------+-----------+-----------------------+
| รวม                              | 201       | 427.76                |
+----------------------------------+-----------+-----------------------+

หมายเหตุ งานที่ยังไม่ส่งมอบ หมายถึง จำนวนผู้ที่ทำสัญญาซื้อบ้านแต่ยังไม่ได้รับการโอนกรรมสิทธิ์

4.6.5 การวิจัยและพัฒนา

บริษัทตระหนักถึงการพัฒนาและปรับปรุงประสิทธิภาพในการดำเนินงานของบริษัท
เพื่อตอบสนองต่อความต้องการของลูกค้า เพื่อพัฒนาผลิตภัณฑ์และบริการ อีกทั้ง
พัฒนากระบวนการจัดการ เพื่อลดต้นทุนและเพิ่มประสิทธิภาพในการทำงาน

ด้านการวิจัยและพัฒนาด้านผลิตภัณฑ์

บริษัทมุ่งเน้นการพัฒนาผลิตภัณฑ์และบริการเพื่อสนองตอบความต้องการของลูกค้า
เพื่อสนองตอบความเชื่อมั่นที่มีต่อ”หมู่บ้านปรีชา”
และยังคงรักษาระดับราคาขายให้ตอบสนองต่อกลุ่มเป้าหมาย
แม้อยู่ในสถานการณ์ที่มีการแข่งขันสูงและต้นทุนผลิตภัณฑ์ที่เพิ่มสูงขึ้นอย่างต่อเนื่อง

การวิจัยและพัฒนาด้านคุณภาพ

บริษัทได้ทำการศึกษาและพัฒนารูปแบบที่อยู่อาศัยให้มีคุณภาพ
โดยบริษัทได้คำนึงถึงเรื่องของโครงสร้างอาคารที่แข็งแรง คงทนถาวร ใช้วัสดุที่มีคุณภาพดีเยี่ยม
เพื่อประหยัดค่าใช้จ่ายในการบำรุงรักษาในระยะยาว
อีกทั้งยังจัดให้มีการควบคุมการก่อสร้างให้ได้มาตรฐาน โดยมีการตรวจสอบคุณภาพในทุกๆ ขั้นตอน
เพื่อให้มั่นใจว่าเป็นโครงการที่อยู่อาศัยที่มีคุณภาพ

การพัฒนาด้านการออกแบบ

การออกแบบผลิตภัณฑ์จะต้องให้คำนึงถึงการใช้วัสดุที่เหมาะสมและทรัพยากรอย่างประหยัดและเหมาะสม
บริษัทจึงได้ทำการพัฒนาการออกแบบบ้านอยู่สม่ำเสมอ
งานออกแบบจึงออกมาในลักษณะที่เรียบง่ายและสอดคล้องกับวัสดุที่นำมาใช้งานเพื่อความคุ้มค่าเชิงเศรษฐกิจ
เพื่อให้ตอบสนองการดำเนินชีวิตของกลุ่มลูกค้าเป้าหมาย อีกทั้งการเลือกวัสดุต่างๆ
เพื่อนำมาใช้งานจะต้องเหมาะสมกับประโยชน์ใช้สอย ความคงทนถาวร
จึงต้องเลือกให้เหมาะสมและถูกต้อง สวยงาม ทนทาน
เป็นสำคัญสุดเนื่องจากรูปแบบเป็นปัจจัยหนึ่งที่มีผลต่อการตัดสินใจซื้อและกลุ่มลูกค้าต่างพอใจในการพัฒนารูปแบบที่มีความหลากหลายเพื่อให้ตอบรับกับความต้องการในแต่ละกลุ่มเป้าหมายได้ดี